C 160/20
LT
Europos Sąjungos oficialusis leidinys
2022 4 13
Tarybos išvados dėl tarpkultūrinių mainų stiprinimas pasitelkiant menininkų ir kultūros bei kūrybos sektorių specialistų mobilumą ir daugiakalbystę skaitmeniniame amžiuje (2022/C 160/07)
EUROPOS SĄJUNGOS TARYBA,
ATSIŽVELGDAMA Į TAI, KAD
1.
Kultūros ir kalbų įvairovė yra neatsiejama Europos Sąjungos ir jos pagrindinių vertybių dalis.
Ji prisideda prie kūrybiškumo, kūrybinės laisvės, kultūrinių mainų klestėjimo, taip pat prie kultūrinės ir meninės pasiūlos visiems europiečiams įvairovės ir kokybės.
Ja skatinamas tarpusavio supratimas ir pagarba kultūroms bei kalboms ir tai yra bendras paveldas, turtas, stiprybė ir išskirtinis santykių Europoje ir su likusiu pasauliu bruožas;
2.
Labai svarbu skatinti Europos menininkų, kultūros organizacijų ir kultūros bei kūrybos sektorių specialistų mobilumą ir mainus tiek nacionaliniu, tiek Europos lygmeniu, kaip įtvirtinta programoje „Kūrybiška Europa“, visų pirma po COVID-19 pandemijos krizės.
Taip pat itin svarbu remti prieigą prie kultūros ir kultūros kūrinių sklaidą Europoje, taip praturtinant mūsų gyvenimą asmeniniu ir kolektyviniu požiūriu;
3.
Menininkų ir kultūros bei kūrybos sektorių specialistų mobilumui turėtų būti sudaromos palankesnės sąlygos ne tik Europos kultūros organizacijų, bet ir atskirų menininkų ir specialistų atžvilgiu – tai nuo 2018 m. išbandyta įgyvendinant bandomuosius projektus „i-Portunus“.
Toks mobilumas suteikia jiems galimybę kartu dirbti ir kurti, užmegzti ryšius, įgyti naujų kompetencijų, įgūdžių ir metodų, ieškoti įkvėpimo, pasiekti naują auditoriją ir naujas rinkas ir pasinaudoti naujomis karjeros galimybėmis;
4.
Siekiant užtikrinti menininkų ir kultūros bei kūrybos sektorių specialistų mobilumą itin naudingos tokios galimybės kaip apgyvendinimo programos ir Europos institucijų tinklai ar festivaliai.
Palankesnes sąlygas mobilumui sudaryti galima visų pirma teikiant išsamią, tikslią ir daugiakalbę informaciją apie esamas mobilumo sistemas, teikiamą pagalbą ir programas, kuriomis atsižvelgiama į bendrą mobilumo kontekstą;
5.
Europos mobilumo programos padeda kurti ir puoselėti partnerystes, kurios yra būtina sąlyga teikiant paraišką dėl programos „Kūrybiška Europa“ bendradarbiavimo projektų finansavimo;
6.
Plataus užmojo kultūros ir kalbų įvairovės politika turėtų visiškai integruoti tvarumo klausimus ir remtis technologinėmis inovacijomis, be kita ko, skaitmeninėje srityje;
7.
Daugiakalbystė (1) puoselėja kultūros įvairovę ir kūrybiškumą, be kita ko, audiovizualinio, žiniasklaidos ir skaitmeninio turinio srityse, ir suteikia platesnę prieigą prie įvairių kultūrinių požiūrių, kūrinių, žinių ir idėjų.
Kalbinė kompetencija (individuali daugiakalbystė (2)) yra svarbus pranašumas globalizuotame kontekste ir prisideda prie profesinio mobilumo ir mainų kultūros ir kūrybos sektoriuose;
8.
Profesionalūs vertėjai raštu, vertėjai žodžiu ir kalbų pedagogai atlieka svarbų vaidmenį platinant meno kūrinius, skleidžiant žinias ir idėjas, ypač kalbant apie mažiau paplitusias Europos kalbas, taip kasdien remiant Europos kultūros įvairovę;
9.
Kalbos ir semantinės interneto technologijos gali padėti skatinti daugiakalbystę ir įvairiakalbį bendravimą; padėti mokytis ir mokyti kalbų bei didinti informuotumą apie jas; ir suteikti naudingų priemonių profesionaliems vertėjams raštu, nors jos negali visiškai pakeisti žmogaus vertimo, todėl jų naudojimo rezultatus reikia kruopščiai visada stebėti ir pritaikyti siekiant tikslumo;
(1) Apibrėžiama kaip kelių kalbų buvimas arba sambūvis tam tikroje visuomenėje ar teritorijoje arba tam tikroje terpėje.
(2) Apibrėžiama kaip asmens gebėjimas vartoti kelias kalbas.